На основу члана 18. став 1. и члана 19. ст. 1. и 2. Закона о јавном информисању и медијима („Службени гласник РС“, бр. 83/14, 58/15 и 12/16 – аутентично тумачење), Закона о контроли државне помоћи („Службени гласник РС“, број 73/19), Уредбе о условима и критеријумима усклађености државне помоћи у области јавног информисања (,,Службени гласник РС“ бр. 9/22), члана 5. ст. 1. и 2. и чл. 8. став 1. Правилника о суфинансирању пројеката за остваривање јавног интереса у области јавног информисања („Службени гласник РС“ бр. 16/16, 8/17 и 6/23), члана 69. Статута општине Параћин („Службени лист општине Параћин“ бр.22/18, 4/19), Одлуке о буџету Општине Параћин за 2023. годину (,,Службени лист општине Параћин“, бр. 20/22),

Општинско веће Општине Параћин расписује

**ЈАВНИ КОНКУРС**

**за суфинансирање пројеката средствима из буџета општине Параћин**

**у циљу остваривања јавног интереса у области јавног информисања у 2023. години**

**I ПРЕДМЕТ ЈАВНОГ КОНКУРСА**

Јавни конкурс се расписује за пројекте из области јавног информисања који се реализују у 2023. години, за које су обезбеђена средства Одлуком о буџету Општине Параћин за 2023. годину („Службени лист Општине Параћин“, бр. 20/2022), у износу од 15.000.000,00 динара, и то за:

- пројекте производње медијских садржаја из области јавног информисања, који доприносе истинитом, непристрасном, правовременом и потпуном информисању грађана Параћина, заштити и развоју људских права и демократије, слободном развоју личности и заштити деце и младих, развоју културног и уметничког стваралаштва, развоју образовања, укључујући и медијску писменост, развоју науке, спорта и физичке културе, заштити животне средине и здравља људи, унапређивању медијског и новинарског професионализма и осталих медијских садржаја који доприносе задовољавању потреба грађана Параћина за информацијама и садржајима из свих области живота, без дискриминације.

Најмањи износ средстава који се може одобрити по пројекту износи 10.000,00 динара, а највећи износ средстава по пројекту је 7.000.000,00 динара.

Учесник конкурса за суфинансирање пројеката производње медијских садржаја може поднети захтев за суфинансирање највише:

1) до 50% оправданих трошкова пројекта производње медијских садржаја који доприносе остваривању јавног интереса у јавном информисању за телевизију;

2) до 80% оправданих трошкова пројекта производње медијских садржаја (штампани, радио и интернет) који су локалног значаја и доприносе остваривању јавног интереса у јавном информисању.

Корисници државне помоћи за производњу медијских садржаја у штампаном и дигиталном формату могу бити микро, мала и средња правна лица и предузетници.

Оправдани трошкови су трошкови настали у вези са израдом медијског садржаја а нарочито:

1) процењени бруто трошкови зарада и накнада ангажованих лица на производњи медијских садржаја;

2) трошкови закупа простора, опреме, локације и друге неопходне материјалне и нематеријалне имовине за потребе производње медијских садржаја;

3) трошак употребе сопствене имовине (амортизација);

4) трошкови увођења нових технологија са циљем унапређења услуге јавног информисања (дигитализација, прилагођавање медијских садржаја особама са инвалидитетом и др.);

5) трошкови истраживања малог опсега која имају за циљ боље разумевање навика коришћења медија, степен медијске писмености и положаја друштвено осетљивих група у медијима.

Ако учесник конкурса за суфинансирање пројеката производње медијских садржаја, поред израде конкретног медијског садржаја обавља и друге делатности у вези са израдом медијског садржаја или истовремено производи више медијских садржаја коришћењем или ангажовањем истих ресурса (нпр. људских, материјалних или нематеријалних), у оправдани трошак улази сразмерни удео у заједничким трошковима продукције.

Сразмерни удео у заједничким трошковима обрачунава се на основу тржишне цене употребе ресурса или на други пригодан начин којим се омогућава израчунавање удела у заједничким трошковима.

Оправданим трошковима, не сматрају се трошкови издаваштва, трошкови дистрибуције и трошкови промоције.

Оправданост трошкова учесник конкурса за суфинансирање пројеката производње медијских садржаја доказује исправама које морају да садрже јасне, конкретне и ажуриране податке.

Конкурс се расписује за спровођење пројеката чија реализација не може бити дужа од три године.

Учесник конкурса који је добио средства за суфинансирање пројекта чија је реализација дужа од годину дана, доставља наративни и финансијски извештај о реализацији пројекта за сваку календарску годину, до краја те године, органу који му је одобрио средства.

Наративни и финансијски извештај, подноси се на Обрасцу 2. који је прописан Правилником о суфинансирању пројеката за остваривање јавног интереса у области јавног информисања („Сл. гласник РС“ бр. 16/16, 8/17 и 6/23).

II ПРАВО УЧЕШЋА

На Јавном конкурсу може учествовати:

1. издавач медија који емитује/дистрибуира медијски садржај на територији Општине Параћин,

2. правно лице, односно предузетник, који се бави производњом медијских садржаја и који приложи доказ да ће суфинансиран медијски садржај бити реализован путем медија који се емитује на територији Општине Параћин.

Медиј из тачке 1. и 2. мора бити уписан у Регистар медија Агенцијe за привредне регистре. Медијем се сматрају и интернет странице уколико су уписане у Регистар медија.

Право учешћа на Конкурсу немају издавачи који се финансирају из јавних прихода.

Право учешћа на Конкурсу немају лица која су у претходном периоду добила средства од општине Параћин, а нису у уговором прописаном року и форми поднела наративни и финансијски извештај о реализацији пројекта и за које се утврди да су средства ненаменски трошила.

Право учешћа на конкурсу има медиј који се не налази у поступку повраћаја државне или de minimis помоћи, као и правна лица која нису била у тешкоћама у смислу Уредбе о условима и критеријумима усклађености државне помоћи за санацију и реструктурирање учесника на тржишту у тешкоћама („Службени гласник РС“, број 62/21).

Издавач више медија има право учешћа на Конкурсу с једним пројектом за сваки медиј.

Учесник конкурса који је у текућој календарској години већ користио средства намењена пројектном суфинансирању у области јавног информисања на републичком, покрајинском или локалном нивоу, може учествовати на конкурсу за суфинансирање истог пројекта само још једном у тој години, и то у износу који, уз средства која је већ добио, не прелази 80% вредности пројекта за суфинансирање пројеката производње медијских садржаја за штампане медије, радио, интернет медије, новинске агенције, односно 50% вредности пројекта за суфинансирање пројеката производње медијских садржаја за телевизију.

III КРИТЕРИЈУМИ ЗА ОЦЕНУ ПРОЈЕКАТА

Критеријуми на основу којих ће се оцењивати пројекти пријављени на конкурс су:

1) мера у којој је предложена пројектна активност подобна да оствари јавни интерес у области јавног информисања;

2) мера пружања веће гаранције привржености професионалним и етичким медијским стандардима.

На основу критеријума из става 1. тачка 1) овог члана, посебно се оцењује:

1. Значај пројекта са становишта:

- остваривања јавног интереса у области јавног информисања;

- остваривање намене конкурса;

- усклађености пројекта са реалним проблемима, потребама и приоритетима циљних група;

- идентификованих и јасно дефинисаних потреба циљних група;

- заступљености иновативног елемента у пројекту и новинарско истраживачког приступа.

2. Утицај и изводљивост са становишта:

- усклађености планираних активности са циљевима, очекиваним резултатима и потребама циљних група;

- степена утицаја пројекта на квалитет информисања циљне групе;

- мерљивости индикатора који омогућавају праћење реализације пројекта;

- разрађености и изводљивости плана реализације пројекта;

- степена развојне и финансијске одрживости пројекта (позитивни ефекти пројекта настављају се након што се оконча подршка).

3. Капацитети са становишта:

- степена организационих и управљачких способности предлагача пројекта;

- неопходних ресурса за реализацију пројекта;

- стручних и професионалних референци предлагача пројекта, које одговарају предложеним циљевима и активностима пројекта.

4. Буџет и оправданост трошкова са становишта:

- прецизности и разрађености буџета пројекта, који показује усклађеност предвиђеног трошка са пројектним активностима;

- економске оправданости предлога буџета у односу на циљ и пројектне активности.

На основу критеријума из става 1. тачка 2) овог члана посебно се оцењује:

1. да ли су учеснику конкурса изречене мере од стране државних органа, регулаторних тела или тела саморегулације у последњих годину дана, због кршења професионалних и етичких стандарда,

2. доказ о томе да су након изрицања казни или мера предузете активности које гарантују да се сличан случај неће поновити.

Поред наведених критеријума пројекат ће се вредновати и на основу следећих специфичних критеријума:

1. да је пројекат од посебног значаја за информисање становништва на територији Општине Параћин;

2. мера у којој пројекат доприноси очувању српског националног и културног идентитета и jезика;

3. актуелност теме;

4. мера у којој предложени пројекат доприноси унапређењу положаjа и равноправности одређених друштвених група и

5. мера у којој предложени пројекат доприноси афирмацији мултикултуралности.

IV РОКОВИ

Рок за подношење пријава пројекта је 15 дана од дана објављивања конкурса. Јавни позив за учешће на конкурсу биће објављен на web/sajtu општине Параћин, на интернет адреси: [www.paracin.rs](http://www.paracin.rs) и у дневним новинама које се дистрибуирају на териорији општине Параћин.

Пријава на конкурс подноси се на адресу: Општинско веће општине Параћин, ул. Томе Живановића бр. 10, 35250 Параћин, са назнаком: Конкурс за суфинансирање пројеката у области јавног информисања у 2023. години и предаје се на шалтеру Услужног центра Општинске управе општине Параћин непосредно или препоручено поштом.

Конкурсни материјал се не враћа.

Пријаве које стигну ван прописаног рока или на погрешном обрасцу неће бити разматране.

Додатне информације могу се добити радним даном од 11 до 14 часова на телефон 035-563-601.

V ДОКУМЕНТАЦИЈA

Образац Пријаве (Образац 1 - пријава и Образац 1- табела буџета пројекта) се преузима са званичог сајта Општине Параћин: www.paracin.rs у делу конкурси/јавно оглашавање.

Пријава Пројекта се предаје у четри примерка.

Учесник Конкурса приложе и копије следећих докумената у једном примерку:

1. акт о регистрациjи правног лица или предузетника у одговарајућем регистру;

2. решење о регистрацији из Регистра медија који води Агенција за привредне регистре;

3. дозвола за емитовање радио и/или ТВ програма издата од Регулаторног тела за електронске медије;

4. оверена изjава/сагласност издавача медија (или више њих) да ће подржан програмски садржаj бити емитован/објављен у том медију (обавезно само за правна лица и предузетнике регистроване за продукциjу телевизиjског и радиjског програма);

5. потписана изјава учесника на конкурсу о томе да ли је учеснику за исти пројекат већ додељена помоћ мале вредности (de minimis помоћ) у текућој фискалној години и у претходне две фискалне године, односно државна помоћ у текућој фискалној години и по ком основу, за штампане медије, радио, интернет медије и новинске агенције;

6. потписана изјава учесника на конкурсу о томе да ли је учеснику за исти пројекат у текућој фискалној години већ додељена државна помоћ ili de minimis;

7. визуелни приказ предложеног медијског садржаја (трејлер, примерак новина, џингл и сл);

8. потврда Народне банке Србије да нема евидентиране основе и налоге у принудној наплати (да нема блокиран рачун)

9. потписана изјава учесника на конкурсу да се не налази у поступку повраћаја државне или de minimis помоћи, као и да није био у тешкоћама у смислу Уредбе о условима и критеријумима усклађености државне помоћи за санацију и реструктурирање учесника на тржишту у тешкоћама („Службени гласник РС“, број 62/21);

10. потписана изјава учесника на конкурсу да се пројекат не може реализовати на други начин без помоћи државе односно без додељене субвенције.

11. прецизне показатеље и доказе о укупним средствима учесника конкурса у 2022. години, о проценту учешћа средстава Општине Параћин у укупним средствима учесника конкурса у 2022. години, као и податке о приходима које су сами остварили у претходној години.

VI KОНКУРСНА КОМИСИЈА

Оцену пројеката поднетих на конкурс као и предлог о расподели средстава са образложењем доноси комисија од три или пет чланова (у даљем тексту: Комисија).

Чланове стручне комисије именује председник Општинског већа општине Параћин и то из реда независних стручњака за медије и медијских радника који нису у сукобу интереса и не обављају јавну функцију, у складу са правилима о борби против корупције.

Већина чланова комисије именује се на предлог новинарских и медијских удружења, уколико такав предлог постоји и уколико предложена лица испуњавају законом предвиђене услове.

VII ПОЗИВ ЗА УЧЕШЋЕ У РАДУ КОМИСИЈЕ

Позивају се новинарска и медијска удружења, регистрована најмање три године пре датума расписивања конкурса, да предложе чланове конкурсне комисије.

Позивају медијски стручњаци заинтересовани за учешће у раду комисије да се писаним путем обрате општини Параћин.

Уз предлог за чланове комисије доставити и кратке биографије.

Предложена лица не смеју бити у сукобу интереса нити обављати јавну функцију, у складу са правилима о борби против корупције.

Новинарска и медијска удружења уз предлог за чланове комисије подносе и доказ о регистрацији.

Рок за достављање предлога за чланове комисије је 15 дана од дана објављивања конкурса.

VIII ПОСТУПАК ДОДЕЛЕ СРЕДСТАВА

Одлуку о расподели средстава доноси Општинско већe општине Параћин а на основу образложеног предлога Комисије.

Одлука о расподели средстава доноси се најкасније у року од 90 дана од дана закључења конкурса.

Одлука се доноси у облику решења са образложењем.

Решење о расподели средстава објављује се на веб-сајту општине Параћин и доставља се сваком учеснику конкурса у електронској форми.

Решењем о додели средстава може бити одређен исти или мањи износ средстава од оног који је тражен у појединачној конкурсној пријави.

Уколико је решењем о додели средстава за појединог корисника одређен мањи износ од оног који је тражен у конкурсној пријави, корисник средстава дужан је да пошаље ревидиран буџет пројекта, којим спецификује намену средстава, а у складу са износом који му је решењем додељен.

Корисник средстава може ревидираним буџетом пројекта тражити да му пројекат сразмерно краће траје или да умањи део програмских ставки, уважавајући природу пројекта за који су му одобрена средства.

Решење представља основ за закључење уговора са учесником конкурса који је добио средства за суфинансирање пројектних активности.

Уговором о додели средстава ће се ближе уредити права и обавезе уговорних страна.

Уговор са учесником конкурса који је добио средства за суфинансирање пројектних активности закључује Председник Општинског већа општине Параћин.

Учесници конкурса који су добили средства, извештај о реализацији пројекта достављају органу који је доделио средства, у форми наративног и финансијског извештаја, а у складу са законом и закљученим уговором.

Извештај мора бити потписан од стране овлашћеног лица и оверен печатом.

Уз извештај се доставља и доказ о реализацији пројекта.

Прилог:

-Образац 1. Пријава на конкурс,

-Образац 2. Наративни и финансијски извештај.

IX

Овај јавни позив објавити у ''Службеном листу општине Параћин''.

ОПШТИНСКО ВЕЋЕ ОПШТИНЕ ПАРАЋИН

Број 400-599/2023-III од 7.3.2023. године

ПРЕДСЕДНИК

ОПШТИНСКОГ ВЕЋА

Владимир Милићевић, дипл.инж.пољ.